UREDBA KOMISIJE (EU) 2021/1891

z dne 26. oktobra 2021

o spremembi prilog XIV in XV k Uredbi (EU) št. 142/2011 glede uvoza živalskih stranskih proizvodov in pridobljenih proizvodov v Unijo in njihovega tranzita skozi Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1069/2009 Evropskega parlamenta in Sveta z dne 21. oktobra 2009 o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter razveljavitvi Uredbe (ES) št. 1774/2002 (uredba o živalskih stranskih proizvodih) (1) ter zlasti prvega in tretjega pododstavka člena 41(3) ter točk (a), (b) in (d) člena 42(2) Uredbe,

ob upoštevanju naslednjega:

(1) Uredba Komisije (EU) št. 142/2011 (2) določa izvedbene ukrepe za pravila o javnem zdravju in zdravju živali za živalske stranske proizvode in pridobljene proizvode iz Uredbe (ES) št. 1069/2009, vključno z vzorci veterinarskih spričeval in seznamom tretjih držav, iz katerih je dovoljen uvoz pošiljk živalskih stranskih proizvodov in pridobljenih proizvodov v Unijo in njihov tranzit skozi Unijo.

(2) Zlasti poglavje II Priloge XIV k Uredbi (EU) št. 142/2011 določa posebne zahteve za uvoz pošiljk živalskih stranskih proizvodov in pridobljenih proizvodov za uporabo zunaj krmne verige za rejne živali, razen za kožuharje, v Unijo in njihov tranzit skozi Unijo. Take pošiljke morajo med drugim izpolnjevati pravila iz preglednice 2 oddelka 1 navedenega poglavja.

(3) V vrstici 14 v preglednici 2 je med drugim določen seznam tretjih držav, iz katerih je dovoljen uvoz pošiljk živalskih stranskih proizvodov in pridobljenih proizvodov za uporabe zunaj krmne verige, vključno s pošiljkami krzna za proizvodnjo pridobljenih proizvodov, ki so snovi kategorije 3 iz točke (n) člena 10 Uredbe (ES) št. 1069/2009, v Unijo in njihov tranzit skozi Unijo. Nekatere države članice so zahtevale spremembo vrstice 14 v preglednici 2, da se vključi seznam tretjih držav, iz katerih je dovoljen uvoz krzna za proizvodnjo pridobljenih proizvodov v Unijo. Seznam tretjih držav, iz katerih je dovoljen uvoz proizvodov iz kožuharjev v Unijo, sicer ne obstaja, vendar je v Izvedbeni uredbi Komisije (EU) 2021/404 (3) določen seznam tretjih držav, njihovih ozemelj ali območij, s katerih je dovoljen vstop pošiljk svežega mesa kopitarjev v Unijo. Po oceni zahtevka držav članic je primerno v vrstico 14 v preglednici 2 vključiti seznam tretjih držav, iz katerih je dovoljen uvoz krzna za proizvodnjo pridobljenih proizvodov v Unijo. Ker tretje države, iz katerih je dovoljen vstop svežega mesa kopitarjev v Unijo, zagotavljajo visoko raven uradnega nadzora ter varovanja javnega zdravja in zdravja živali, je primerno dovoliti uvoz krzna za proizvodnjo pridobljenih proizvodov iz navedenih tretjih držav.

(4) Prilogo XIV k Uredbi (EU) št. 142/2011 bi bilo zato treba ustrezno spremeniti.

(5) Poleg tega poglavje 3(F) in poglavje 8 Priloge XV k Uredbi (EU) št. 142/2011 določata vzorce veterinarskih spričeval za uvoz živalskih stranskih proizvodov za proizvodnjo hrane za hišne živali in živalskih stranskih proizvodov, ki se uporabljajo zunaj krmne verige ali za trgovinske vzorce, v Unijo ali njihov tranzit skozi Unijo. Navedeni vzorci veterinarskih spričeval med drugim vsebujejo zahtevo, da morajo živali, iz katerih so pridobljeni živalski stranski proizvodi, ostati na enem samem gospodarstvu 40 dni pred zakolom. Z vidika zdravja živali takšno 40-dnevno obdobje nastanitve pred zakolom zagotavlja varnost nepredelanih živalskih stranskih proizvodov pri njihovem uvozu v Unijo. Odsotnost slinavke in parkljevke brez izvajanja cepljenja je najugodnejši zdravstveni status živali v skladu s standardi Svetovne organizacije za zdravje živali (OIE), iz tretjih držav z navedenim zdravstvenim statusom živali pa je uvoz pošiljk svežega mesa v Unijo in njihov tranzit skozi Unijo brez takega 40-dnevnega obdobja nastanitve dovoljen, če izpolnjujejo vse druge zahteve za zdravstveno varstvo živali. Nekatere tretje države, ki so proste slinavke in parkljevke brez izvajanja cepljenja, so Komisijo zaprosile za dovoljenje za uvoz nepredelanih živalskih stranskih proizvodov v Unijo brez 40-dnevnega obdobja nastanitve pred zakolom. Pogoji v zvezi z zdravjem živali za uvoz živalskih stranskih proizvodov bi morali biti usklajeni z zahtevami za zdravstveno varstvo živali za vstop svežega mesa v Unijo iz Izvedbene uredbe Komisije (EU) 2021/404.

(6) Vzorce veterinarskih spričeval za živalske stranske proizvode za proizvodnjo hrane za hišne živali iz poglavja 3(F) Priloge XV k Uredbi (EU) št. 142/2011 in za živalske stranske proizvode, ki se uporabljajo zunaj krmne verige ali za trgovinske vzorce, iz poglavja 8 Priloge XV k navedeni uredbi bi bilo zato treba ustrezno spremeniti.

(7) Poleg tega poglavje V Priloge VIII k Uredbi (EU) št. 142/2011 določa, da bi bilo treba pridobljene proizvode iz snovi kategorije 1 ali kategorije 2 trajno označiti s kemijskim označevalcem, da se prepreči njihov vstop v krmno verigo in zagotovi uradni nadzor krme. Označevanje s kemijskim označevalcem ni potrebno za topljene maščobe kategorije 3. Zato je treba popraviti napačno besedilo v vzorcu veterinarskega spričevala iz poglavja 10(B) Priloge XV k navedeni uredbi za uvoz topljenih maščob, ki niso namenjene za prehrano ljudi, za uporabo za nekatere namene zunaj krmne verige, namenjene za odpremo v Unijo ali tranzit skozi Unijo.

(8) Prilogo XV k Uredbi (EU) št. 142/2011 bi bilo zato treba ustrezno spremeniti.

(9) Da bi se izognili motnjam v trgovini, bi bilo treba v tej uredbi določiti prehodno obdobje, v katerem bi bilo treba blago, ki ga zadevajo spremembe Uredbe (EU) št. 142/2011 s to uredbo, še naprej sprejemati za uvoz v Unijo in tranzit skozi Unijo, če navedeno blago izpolnjuje zahteve iz Uredbe (EU) št. 142/2011 pred spremembami s to uredbo.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Prilogi XIV in XV k Uredbi (EU) št. 142/2011 se spremenita v skladu s Prilogo k tej uredbi.

Člen 2 V prehodnem obdobju do 31. maja 2022 se pošiljke živalskih stranskih proizvodov in pridobljenih proizvodov, ki jih spremlja ustrezno izpolnjeno in podpisano veterinarsko spričevalo v skladu z ustreznim vzorcem veterinarskega spričevala iz poglavja 3(F), poglavja 8 in poglavja 10(B) Priloge XV k Uredbi (EU) št. 142/2011 v različici, ki se je uporabljala pred spremembami iz člena 1 te uredbe, še naprej sprejemajo za uvoz v Unijo ali tranzit skozi Unijo, če so bila taka veterinarska spričevala ustrezno izpolnjena in podpisana najpozneje do 31. marca 2022.

Člen 3 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 26. oktobra 2021 Za Komisijo predsednica Ursula VON DER LEYEN

(1) UL L 300, 14.11.2009, str. 1.

(2) Uredba Komisije (EU) št. 142/2011 z dne 25. februarja 2011 o izvajanju Uredbe (ES) št. 1069/2009 Evropskega parlamenta in Sveta o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter o izvajanju Direktive Sveta 97/78/ES glede nekaterih vzorcev in predmetov, ki so izvzeti iz veterinarskih pregledov na meji v skladu z navedeno direktivo (UL L 54, 26.2.2011, str. 1).

(3) Izvedbena uredba Komisije (EU) 2021/404 z dne 24. marca 2021 o določitvi seznamov tretjih držav, njihovih ozemelj ali območij, s katerih je dovoljen vstop živali, zarodnega materiala in proizvodov živalskega izvora v Unijo v skladu z Uredbo (EU) 2016/429 Evropskega parlamenta in Sveta (UL L 114, 31.3.2021, str. 1).